CCLVI.  Ecclesiam S. Mariae Ressensem tuendam suscipit, bonaque ejus confirmat.   (Anagniae, Jul. 30.) [LACOMBLET,  Urck,  I, 275]
ADRIANUS episcopus, servus servorum Dei, dilectis filiis THEOBALDO praeposito ecclesiae S. Mariae Ressensis, ejusque fratribus tam praesentibus quam futuris canonicam vitam professis, in perpetuum.
Piae postulatio voluntatis effectu debet prosequente compleri, ut et devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino poterit adipisci, firma vobis vestrisque successoribus et illibata permaneant. Praeterea statuimus ut tam praefata ecclesia quam clerici et servientes ipsius, in eadem libertate in qua bonae recordationis Anno quondam Coloniensis archiepiscopus precibus Irminthrudis comitissae rationabiliter noscitur posuisse, perpetuo debeant remanere, sicut in scripto exinde facto continetur. Potestatem quoque justitias exercendi et definiendi super familia ejusdem ecclesiae quam bonae memoriae Irmingarda devotionis intuitu noscitur rationabiliter contulisse; decimas porcorum ejusdem comitissae qui in Ressa, Embreko et Stralo nutriuntur, sicut a Sigewino quondam Coloniensi archiepiscopo memoratae sunt ecclesiae Roboratae; monetam etiam et quatuor mansos ab eodem archiepiscopo ad supplementum praebendarum ecclesiae vestrae concessos, vobis vestrisque successoribus confirmamus. Quidquid juris habetis in Wileka, Darnouwe et Winetre; quidquid etiam habetis ex rationabili donatione Bennonis, quondam Osnaburgensis episcopi, et Enneli Coloniensis ministerialis, vobis vestrisque successoribus nihilominus confirmamus; decimas etiam novalium in termino Dagernovensi, et Cervisiale frumentum cum uno manso, sicut a felicis recordationis Friderico quondam Coloniensi archiepiscopo canonice sunt eidem ecclesiae concessa, et usque nunc quiete detenta, saepe dictae ecclesiae futuris temporibus volumus firma et inconcussa servari. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita nisi praesumptionem suam condigna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Adrianus, catholicae Ecclesiae episcopus. Ego Gregorius, Sabiniensis episcopus. Ego Bernardus, Portuensis ecclesiae episcopus. Ego Gualterius, Albanensis episcopus. Ego Hubaldus, presbyter card. tit. S. Crucis in Jerusalem. Ego Hildebrandus, presbyter cardinalis basilicae XII Apostolorum. Ego Joannes, presbyter cardinalis tit. S. Anastasiae. Ego Oddo, diaconus cardinalis ad Velum aureum S. Georgii. Ego Odo, diaconus cardinalis S. Nicolai in Carcere Tulliano. Ego Petrus, diaconus cardinalis S. Eustachii juxta templum Agrippae. Data Anagniae per manum Rolandi, sanctae Romanae Ecclesiae presbyteri cardinalis et cancellarii, III Kal. Augusti, Incarnationis Dominicae anno 1159, indictione VII, pontificatus vero domni Adriani papae IV, anno V.